section_heading: Glazba i tekstovi
paragraph_text: Album se sastoji od osam autorskih pjesama i završava obradom pjesme "Goodbye" Eltona Johna; riječ je o pjesmi kojom završava Johnov album Madman Across the Water iz 1971., jedan od Cantrellovih najdražih Johnovih albuma. Cantrell je izveo tu pjesmu 6. i 7. prosinca 2019. na kraju dvaju samostalnih koncerata u losanđeleskom Pico Union Projectu. Johnu je poslao demosnimku pjesme i pitao ga smije li je uvrstiti na album. Izjavio je: "Eltonu sam poslao demo; samo sam želio provjeriti odgovara li mu to i ispitati jesam li mu slučajno iskasapio pjesmu, no on mi je rekao: 'Ne, stari, prekrasna je, obavio si odličan posao, svakako je iskoristi.' Obradovao me njegov odgovor da mu godi to kako sam obradio njegovu pjesmu. Iz poštovanja prema Eltonu ne bih je uvrstio na uradak da mi nije rekao da je u redu. Svirao je klavir na pjesmi 'Black Gives Way to Blue', koju sam napisao za Laynea, pa sam mu se javio, poslušao ju je i rekao mi je: 'Svakako je iskoristi.' Upravo mi je on dao dopuštenje. Rekao bih da sam zaključio album na najbolji mogući način!"